《沁园春 过羊叔子故里》
清代·王贞仪

路指前途，汶水之南，太傅江乡。羡戈戟临戎，轻裘妆束，旌旗领队，绶带飘飏。

谈笑兵符，风流将术，卓识谁能与抗行。还回想、想东吴信压，西晋功扬。

偶来此地堪伤。想盖世才华百战场。剩麦穗千畦，实垂宿雨，枣林万树，花发新香。

鸠里尝存，残碑可读，挥泪何须上岘冈。而今事、■推贤已矣，更谬青囊。

作者简介：（1768—1797）清江苏上元人，原籍安徽天长，字德卿。诸生詹枚妻。十一岁随父赴吉林，奔祖父丧，居吉五年，读书习骑射。旋回江南，随家转徙京师、陕西、湖北、广东。通天文、算学、医学，工诗文、绘画。曾痛斥风水迷信之说。对岁差原理有清晰了解，并能驳正前人著作中的错误。有《德风亭集》、《星象图释》、《筹算易知》、《重订策算證伪》、《西洋筹算增删》、《沉疴呓语》等。